als_Latn dik_Latn sag_Latn
Libri që flet për qëndresën në Shqipërinë Verilindore
Pjesa Verilindore e trungut shqiptar, gjithnjë gjatë historisë ishte e para që u përball me mbrojtjen e kufirit nga mësymjet e fqinjëve veriorë, të cilët gjithnjë synim e kishin pasur gllabërimin e tokave shqiptare. Pikërisht kjo temë, që prej kohësh e kishte preokupuar autorin Shefik Shkodra, i cili ka nxjerrë në dritë veprën më të re të tij “Qëndresa në mbrojtjen e Shqipërisë Verilindore dhe Lam Hasan Shahiqi”. Kjo vepër, të cilën autori e ka ndarë në pesë kapituj, nis me një historik të shkurtër të popullit shqiptar dhe ndalet me theks të veçantë te ndjekja dhe shpërngulja e popullatës shqiptare nga Sanxhaku i Nishit, kohë kur nën trysninë serbe, rreth 700 fshatra të banuara me shqiptarë u boshatisën, duke lënë tërë pronën bashkë me tokat stërgjyshore.
Autori me mjeshtri të rrallë ka përshkruar edhe dhunën serbe e cila është ushtruar ndaj popullatës shqiptare, por edhe rezistencën e shqiptarëve në mbrojtjen e vatrave të tyre stërgjyshore, pastaj Luftën e Parë Ballkanike e Luftën e Parë Botërore, jetën e rëndë nën Serbi e nën Mbretërinë e Jugosllavisë, por edhe përpjekjet e shqiptarëve për mbijetesë në vatrat e tyre, për rezistencën në male e për të bëmat e kryetrimave shqiptare. Në kapitullin e tretë ku vend qendror zë zona e qëndresës për trojet etnike të Shqipërisë Verilindore, autori me theks të veçantë ndalet te fshati Shahiq, një ndër fshatrat më në lindje, për të përshkruar edhe jetën dhe veprën e kryepersonazhit të këtij libri, Lam Hasan Shahiqi. Gjithsesi Lufta e Dytë Botërore është periudha kur kryepersonazhi u shqua më së tepërmi në mbrojtjen e kufijve verilindorë të Shqipërisë e autori flet edhe për sulmin e Gjilanit nga
Lëvizja e Rezistencës Shqiptare. Ai flet edhe për rënien e Lam Shahiqit në fushën e nderit gjatë betejës së Kikës. Në këtë libër një vend me rëndësi zë edhe Beteja e Gollakut pas së cilës forcat serbe kryen masakra dhe dhunë të paparë mbi popullatën shqiptare, në mesin e tyre edhe ndaj pjesëtarëve të familjes Shahiqi.
Autori Shefik Shkodra flet edhe për trashëgimtarët e familjes Shahiqi, duke u ndalë edhe te portretet e kësaj familjeje, kurse ky libër për hartimin e të cilit janë hulumtuar shumë dokumente të kohës dhe një literaturë e begatë është shumë i rëndësishëm për studimin i historisë sonë më të re, andaj ky libër si i tillë do t’u shërbejë studiuesve të historisë për ndriçimin e historisë sonë të lavdishme.
Shefik Shkodra është koautor i disa librave e veprat autoriale më të njohura të tij janë „Albania e Faik Konicës – pergamenë shqiptare“, „Shtjella“ dhe „Erëverë“. Autori jeton dhe vepron në Gjilan.
als_Latn als_Latn als_Latn als_Latn als_Latn als_Latn